વડાપ્રધાન નરેન્દ્ર મોદીએ ગુરૂવારે ભારતીય સેનાના જવાનો સાથે દિવાળીની ઉજવણી કરી હતી. વડપ્રધાન બન્યા બાદ નરેન્દ્ર મોદી દર વર્ષે સેનાના જવાનો સાથે જ દિવાળીની ઉજવણી કરે છે. આ વર્ષે દિવાળીની ઉજવણી માટે પીએમ મોદી કાશ્મીરના ગુરેજ સેક્ટરમાં પહોંચ્યા હતા અને અહીં લગભગ 2 કલાક રોકાયા હતા. તેમણે અહીં જવાનોને મિઠાઇ વહેંચી હતી અને કેટલાકને પોતાના હાથ મિઠાઇ ખવડાવી દિવાળીની શુભકામનાઓ પાઠવી હતી. તેમની સાથે સેના પ્રમુખ જનરલ બિપિન રાવત અને કેન્દ્રિય મંત્રી ધર્મેન્દ્ર પ્રધાન તથા આર.કે.સિંહ પણ પહોંચ્યા હતા. તેમણે અહીં સંબોધન પણ કર્યું હતું. આ પહેલાં પીએમ મોદીએ ટ્વીટર પર દેશવાસીઓને દિવાળીની શુભકામના પાઠવી હતી. વર્ષ 2014માં પીએમ મોદીએ સિયાચિનમાં સેના સાથે દિવાળીની ઉજવણી કરી હતી.